Curtea Constituțională a început ședința
Curtea Constituțională a României a început deja ședința în care analizează contestația lui Călin Georgescu, alături de alte sesizări formulate împotriva respingerii candidaturii sale la alegerile prezidențiale. Potrivit ordinii de ședință postată pe site-ul CCR, sunt 13 contestatii privind candidatura lui Călin Georgescu și 3 privind candidatura lui Nicușor Dan. Decizia celor 9 magistrați va fi definitivă și executorie, iar Georgescu va pierde orice șansă de a mai candida în mai, în cazul în care sesizarea îi va fi respinsă. În fața Curții Constituționale, s-au adunat aproximativ 200 de persoane, iar Jandarmeria și Poliția au organizat filtre de securitate la fiecare colț al Palatului Parlamentului, manifestanții fiind legitimați înainte de a se alătura mulțimii. La sediul CCR, măsurile de securitate sunt sporite, zona fiind păzită atât de jandarmi, cât și de angajații SPP și de securitatea Parlamentului. Protestatarii care îl susțin pe Georgescu s-au strâns deja în zona 13 Septembrie, pe o latură a clădirii Parlamentului. Decizia CCR va fi anunțată printr-un comunicat de presă, fără declarații suplimentare.